Troels Lund Poulsen (V), 2003-04-01:
I forhold til spørgsmålet fra fru Sophie Hæstorp Andersen vil jeg bare gerne igen bemærke, at når Venstre forholder sig til ligelønsstatistikken, forholder vi os også til det arbejde, som jeg har sagt til flere spørgere i dag er sat i gang, og som man også må afvente, hvis man ønsker det.
Venstre har sagt, at vi ønsker at afvente, hvad der kommer til at ske.
Men derfor vil jeg dog trods alt også gerne understrege det samme, som jeg sagde til hr. Bjarne Laustsen, at det er utrolig vigtigt, at det her også er et spørgsmål, som man arbejder med på den lokale arbejdsplads, hos den lokale tillidsmand, den lokale virksomhedsejer, at de også tager del i det her spørgsmål.
For det er jo dér, lønforhandlingerne også finder sted, og hvor man kan være med til at påvirke de uligheder, der eventuelt måtte være i løndannelsen.
Jeg vil gerne sige til fru Sophie Hæstorp Andersen, inden fru Sophie Hæstorp Andersen får malet sig meget op i et hjørne, at jeg jo tidligere har svaret på spørgsmålet fra bl.a. hr. Bjarne Laustsen om den fuldstændig samme problemstilling.
Jeg synes sådan set også, Socialdemokratiet må forholde sig til, at jeg netop respekterer, at DA og LO i øjeblikket er i gang med at danne sig et overblik og også vil komme med nogle anbefalinger.
Det er de anbefalinger, jeg ønsker at se.
Det betyder ikke, at det er fuldstændig skudt ihjel, og at man overhovedet ikke kommer til at drøfte det her længere.
Jeg er helt overbevist om, at fru Sophie Hæstorp Andersen også næste år vil interessere sig for det her spørgsmål, jeg tror også, at hr. Bjarne Laustsen vil interessere sig for det, og det synes jeg kun er fornuftigt.
Jeg synes også, det må være i vores interesse at sikre, at der er lige løn mellem kvinder og mænd, selvfølgelig er det det.
Det er jo ikke sådan, at Venstre synes, det er på sin plads, at kvinder skal have mindre i løn end mænd, på ingen måde.
Det er selvfølgelig utrolig vigtigt at sikre det.
Men det er også utrolig vigtigt at slå fast, at der er forskellige arbejdssituationer, hvor det er meget, meget svært at danne sig et overblik - det kan det være på visse arbejdspladser - over, hvem der skal have hvad i løn, og hvordan og hvorledes det er.
Og i bund og grund er der jo overenskomstforhandlinger, som også indvirker på hele det her område.
Det tror jeg også Socialdemokratiet er klar over.
Så vil jeg sige til fru Lene Garsdal, som er inde på den samme del, i hvert fald i forhold til arbejdspladser rundt omkring, at kvinder har nedslidningsskader, og som spørger, hvad vi vil gøre for at sikre denne ulighed: Der synes jeg, det er vigtigt at sige, at det jo ikke kun er kvinder, der bliver nedslidt på det danske arbejdsmarked.
Der findes jo også en lang række andre; der findes også unge mænd, der bliver nedslidt, der findes ældre mænd, der findes
ældre kvinder.
Så det her er ikke noget, som man klarer i en ligestillingsredegørelse, det at sikre, at der ikke sker en nedslidning.
Jeg tror, at alle partier i Folketinget er indstillet på, at der ikke skal ske en nedslidning på det danske arbejdsmarked, det er Venstre også.
Men det er altså noget, som man også må diskutere i Arbejdsmarkedsudvalget, og man må diskutere det i andre udvalg, de udvalg, som også har en mulighed for at påvirke, hvordan arbejdsmiljølovgivningen skal være.
Jeg vil så sige, at jeg mener ikke, at det er tilfældet, at vi er nået dertil, at der er en meget hård nedslidning af kvinder.
Der kan være en nedslidning, det indrømmer jeg, men det er alle, der bliver ramt af nedslidning.